google/wiki40b huggingface dataset:
Ερρίκος Ε΄ του Βολφενμπύτελ

Βιογραφία

Γεννήθηκε στο Βολφενμπύτελ και ήταν γιος του Ερρίκου Δ΄ του πρεσβύτερου πρίγκιπα του Βολφενμπύτελ και της Αικατερίνης της Πομερανίας. Το 1514 απεβίωσε ο πατέρας του κατά τη διάρκεια πολιορκίας και τον διαδέχθηκε. Στη διαμάχη με την επισκοπή του Χιλντεσχάιμ ηττήθηκε στη μάχη του Σολτάου το 1519. Το ίδιο έτος υποστήριξε τον Κάρολο Ε΄ στην εκλογή του Γερμανού βασιλιά και όταν εκείνος εκλέχθηκε, η επισκοπή του παραχώρησε μεγάλες περιοχές της στο Βολφενμπύτελ. Βοήθησε τον Κάρολο Ε΄ στον πόλεμο των Γερμανών Αγροτών και σε αυτόν του Συνασπισμού του Κονιάκ εναντίον του Φραγκίσκου Α΄.
Ως Καθολικός, εναντιώθηκε στους προτεστάντες της Σαξονίας και διαμαρτυρήθηκε στον συγγενή του πρίγκιπα του Κάλενμπεργκ, άλλου κλάδου του Μπράουνσβαϊκ-Λύνεμπουργκ, όταν αυτός στράφηκε στον Προτεσταντισμό. Το 1541 με πρόσχημα τη θρησκεία, επιτέθηκε στον προτεσταντική πόλη του Γκοσλάρ και κατέλαβε τα πλούσια ορυχεία του Ράμελσμπεργκ. Το επόμενο έτος ο Ιωάννης Φρειδερίκος Α΄ της Σαξονίας και ο Φίλιππος Α΄ της Έσσης, μέλη της Σμαλκαλδικής Ένωσης των Προτεσταντών πριγκίπων, ήλθαν για βοήθεια της πόλης και κατέλαβαν όλο το πριγκιπάτο του Βολφενμπύτελ· ο Ερρίκος Ε΄ αναγκάστηκε να καταφύγει στη Βαυαρία.
Το 1545 προσέλαβε στρατό με την υποστήριξη του Καρόλου Ε΄ και κατάφερε να ανακτήσει τμήματα του Βολφενμπύτελ. Αιχμαλωτίστηκε όμως από στρατεύματα της Έσσης και φυλακίστηκε. Το 1547 ο Κάρολος Ε΄ νίκησε τη Σμαλκαλδική Ένωση στη μάχη του Μύλμπεργκ, τον ελευθέρωσε και τον εγκατέστησε στο πριγκιπάτο του. Το 1550, όσο ο Βόλραντ κόμης του Μάνσφελντ είχε καταλάβει το πριγκιπάτο, ο Ερρίκος Ε΄ πάλι έφυγε προς τον Κάρολο Ε' που στρατοπέδευε στο Μετς, ώσπου επέστρεψε. Το 1553 συμμάχισε με τον Μαυρίκιο εκλέκτορα δούκα της Σαξονίας εναντίον του Αλβέρτου-Αλκιβιάδη μαρκήσιου (margrave) του Βρανδεμβούργου-Κούλμπαχ, που είχε επιτεθεί στο πριγκιπάτο. Η σύγκρουση κορυφώθηκε στην αιματηρή μάχη του Ζιβερσχάουζεν, όπου σκοτώθηκε ο Μαυρίκιος και δύο γιοι του Ερρίκου Ε΄, νίκησε όμως ο τελευταίος.
Ο εναπομείνας γιος του τον επηρέασε να ακολουθήσει τελικά τον Προτεσταντισμό. Απεβίωσε το 1568 στο Βολφενμπύτελ.
Πρωτάθλημα Ε.Π.Σ. Πειραιώς 1959-60

Το πρωτάθλημα της Ε.Π.Σ. Πειραιώς περιόδου 1959-60 άρχισε με αρκετή καθυστέρηση, διότι ως τον Οκτώβριο δεν είχε ξεκαθαρίσει το θέμα με την ίδρυση της Α΄ Εθνικής Κατηγορίας. Τον τίτλο κατέκτησε ο Ατρόμητος Πειραιά, με δευτεραθλητή τον Πανελευσινιακό. Και οι δυο ομάδες προκρίθηκαν για το ειδικό πρωτάθλημα τύπου Β΄ Εθνικής. Συνολικά στα πρωταθλήματα της ΕΠΣΠ μετείχαν 55 ομάδες,τέσσερεις εκ των οποίων τελικά αγωνίστηκαν στην Α΄ Εθνική, καθώς στις 54 της σεζόν 1958-59 προστέθηκε ο «ΑΠΣ Ελλήσποντος Αμφιάλης».
Λυσσασμένοι

Οι Λυσσασμένοι (γαλλικά:  Les Enragés‎) ήταν ομάδα γαλλων κατά την διάρκεια της γαλλικής επανάστασης, γνωστοί για τον οξύθυμο χαρακτήρα τους και για την υπεράσπιση των συμφερόντων των κατωτέρων τάξεων, εκφράζοντας τα αιτήματα των Αβράκωτων. Κατά την γαλλική επανάσταση στο Παρίσι το 1793, έπαιξαν σημαντικό ρόλο διώχνοντας του Γιρονδίνους από την Εθνική Συνέλευση, επιτρέποντας στους Montagnards να αποκτήσουν περισσότερο έλεγχο. Οι Λυσσασμένοι δεν ήταν ενιαίο κόμμα, αλλά μεμονωμένες φιγούρες. Οι Λυσσασμένοι ήταν κυνικοί στον βαθμό του αναρχισμού και καχύποπτοι κατά των περισσότερων πολιτικών οργανισμών.
Αγία Θέκλη Κεφαλονιάς

Γεωγραφία

Η Αγία Θέκλη είναι χωριό της Δ. Κεφαλονιάς, στην χερσόνησο της Παλικής, στην επαρχιακή οδό που οδηγεί στον όρμο της Ορθολιθιάς. Η κοινότητα είναι χαρακτηρισμένη ως αγροτικός πεδινός οικισμός, με έκταση 14,521 χμ² και μέσο σταθμικό υψόμετρο 238 (240 ο οικισμός). Απέχει περίπου 35 χλμ. ΒΔ. του Αργοστολίου.

Πληθυσμικά στοιχεία

Η εξέλιξη πληθυσμού της Αγίας Θέκλης έχει ως εξής: κάτοικοι 230 (1961), 30/422 (κ.) (1971), 281 (κ.) (1991), 312/417 (κ.) (2001), 211/235 (κ.) (2011) (κ = κοινότητα).

Ιστορικά στοιχεία

Οι πρώτοι κάτοικοι του οικισμού προέρχονταν από την οικογένεια των Λοβέρδων οι οποίοι ήρθαν από το Βυζάντιο. Από την οικογένεια των Λοβέρδων δημιουργήθηκε η οικογένεια των Λιβιεράτων και από αυτήν, άλλες δώδεκα. Στα χρόνια της γερμανικής Κατοχής στο χωριό υπήρξε αρχηγείο του ΕΑΜ και έγιναν πολλές εκτελέσεις. Υπάρχει ανδριάντας με τα ονόματα των εκτελεσθέντων στο προαύλιο χώρο του Αγίου Νικολάου. To γυμνάσιο της Αγίας Θέκλης λειτουργεί από το 1892 και η πρώτη ονομασία του ήταν Ραλλάτειος Σχολή, κατόπιν ελληνικό σχολείο και μετέπειτα αστικό σχολείο. Το χωριό, όπως και όλη η χερσόνησος της Παλικής, έπαθε πολύ σοβαρές ζημιές από τους σεισμούς του 2014.
Πλατύρρινοι

Χαρακτηριστικά

Οι μαϊμούδες της ομάδας των Πλατύρρινων είναι πρωτεύοντα μικρού ή μεσαίου μεγέθους, από την Πυγμαία Μαρμοζέτα των 14 με 16 εκατοστών και 120 με 190 γραμμαριών, στην Νότια Τριχωτή Αράχνη Μαϊμού (Brachyteles arachnoides) των 55 με 70 εκατοστών και 12 με 15 κιλών. Οι μαϊμούδες του Νέου Κόσμου (Πλατύρρινοι) διαφέρουν ελαφρά από τις μαϊμούδες Παλαιού Κόσμου (Κερκοπιθηκίδες) σε αρκετά σημεία. Η εμφανέστερη φαινοτυπική διαφορά παρατηρείται στη μύτη των μαϊμούδων, η οποία ξεχωρίζει σημαντικά στις δύο ομάδες. Όπως προκύπτει και από την ονομασία των ομάδων, οι Πλατύρρινοι έχουν πλατιές, σχεδόν επίπεδες μύτες, ενώ οι Κερκοπιθηκίδες (που ανήκουν στην ανθυποτάξη Κατάρρινοι) έχουν πιο λεπτές μύτες και, σε αντίθεση με τους Πλατύρρινους, τα ρουθούνια τους είναι στραμμένα προς το πρόσωπο. Οι Πλατύρρινοι είναι οι μόνες μαϊμούδες με συλληπτήριες ουρές σε αντίθεση με τις κοντύτερες, μη συλληπτήριες ουρές των πρωτευόντων του Παλαιού Κόσμου.
Οι Πλατύρρινοι (με εξαίρεση τις μαϊμούδες του γένους Alouatta) στερούνται την τριχρωματική όραση που είναι υπαρκτή στις περισσότερες μαϊμούδες του Παλαιού Κόσμου. Παρόλα αυτά, η όραση των περισσότερων Πλατύρρινων είναι διχρωματική.
Άλλη διαφορά μεταξύ μαϊμούδων Παλαιού Κόσμου και αυτών του Νέου Κόσμου, αποτελεί το γεγονός πως οι πρώτες έχουν δώδεκα προγόμφιους αντί για οχτώ, έχοντας έτσι έναν οδοντικό τύπο 2:1:3:3 (δηλαδή 2 κοπτήρες, 1 κυνόδοντας, 3 προγόμφιοι, και 3 γομφίοι. Αυτό έρχεται σε αντίθεση με τα πρωτεύοντα του Νέου Κόσμου, συμπεριλαμβανομένων των ανθρώπων, των γορίλων, των χιμπαντζήδων, των μπονόμπο, των γιββώνων και των ουρακοτάγκων που έχουν οδοντικό τύπο 2:1:2:3). Η μόνη οικογένεια των πλατύρρινων που έχει μαϊμούδες με συλληπτήριες ουρές είναι αυτή των Ατελίδων. Επίσης οι περισσότεροι πλατύρρινοι είναι μικροί σε μέγεθος και δενδρόβιοι, συνεπώς είναι δυσκολότερο να παρατηρηθούν και να μελετηθούν σε σχέση με τους Κατάρρινους.
Τρέφονται με φρούτα, ξηρούς καρπούς, έντομα, λουλούδια, αυγά πτηνών και μικρά θηλαστικά. Σε αντίθεση με τους ανθρώπους οι περισσότεροι Πλατύρρινοι δεν έχουν αντιτάξιμους αντίχειρες  (εκτός από μερικές Κηβίδες).

Καταγωγή

Περίπου 40 εκατομμύρια χρόνια πριν τα Σιμιόμορφα διαιρέθηκε στις ανθυποτάξεις των Πλατύρρινων (μαϊμούδες Νέου Κόσμου - στην Νότια Αμερική) και των Κατάρρινων (πίθηκοι και μαϊμούδες Παλαιού Κόσμου - στην Αφρική). Οι Πλατύρρινοι πιστεύεται πως διέσχισαν τον τότε Ατλαντικό ωκεανό από την Αφρική προς την Νότια Αμερική μέσω κάποιας φυσικής σχεδίας που πιθανόν να δημιουργήθηκε.
Εκείνη την εποχή, η Διώρυγα του Παναμά δεν είχε ακόμα σχηματιστεί, τα θαλάσσια ρεύματα και το κλίμα ήταν αρκετά διαφορετικά, και ο Ατλαντικός ωκεανός είχε περίπου το ένα τρίτο του σημερινού του πλάτους των 2.800 χιλιόμετρων - πιθανών γύρω στα 1.000 χιλιόμετρα ή λιγότερο σύμφωνα με εκτιμήσεις πάνω στην κίνηση της Μέσο-Ατλαντικής Ράχης, που είχε συχνότητα 25 χιλιοστά/χρόνο.
Πιτ Τάουνσεντ

Η αρχή

Ο Πιτ Τάουνσεντ γεννήθηκε στο Λονδίνο στις 19 Μαΐου 1945 και ήταν υιός του Κλιφ Τάουνσεντ,  σαξοφωνίστα των Squadronaires και της τραγουδίστριας Μπέτι Ντένις. Η πρώτη του επαφή με το ροκ εντ ρολ ήλθε με το μιούζικαλ "Rock Around the Clock" και έμαθε να παίζει κιθάρα και μπάντζο. Σχημάτισε το πρώτο του συγκρότημα, ένα τζαζ σχήμα με την ονομασία Confederates, όπου συνεργάστηκε για πρώτη φορά με τον Τζον Εντουίστλ, ο οποίος έπαιζε τρομπέτα. Οι δύο τους σχημάτισαν τους Scorpions, με το Τάουνσεντ να αναλαμβάνει την κιθάρα και τον Εντουίστλ το μπάσο.
Στις αρχές της δεκαετίας του '60 ξεκίνησε να παρακολουθεί μαθήματα στο Κολέγιο Τεχνών του Ίλινγκ, όπου ήλθε σε επαφή με την μπλουζ μουσική. Μαζί με τον Εντουίστλ εντάχθηκαν στους Detours, όπου τραγουδούσε ο Ρότζερ Ντάλτρι και αφού έγινε μέλος του συγκροτήματος ο ντράμερ Κιθ Μουν, άλλαξαν το όνομα τους σε The Who.

Προσωπική καριέρα

Το 1982, κυκλοφόρησε το άλμπουμ "All the Best Cowboys Have Chinese Eyes" και την επόμενη χρονιά εκδόθηκε η συλλογή "Scoop" με ντέμο εκτελέσεις γνωστών επιτυχιών των Who. Το 1984, ο Τάουνσεντ εξέδωσε το βιβλίο "Horse's Neck" και ακολούθησε μία σειρά concept άλμπουμ με τον Τάουνσεντ στον ρόλο του αφηγητή, μεταξύ αυτών τα "White City: A Novel", "The Iron Man: The Musical by Pete Townshend" και "Psychoderelict".
Το 1993, η θεατρική παράσταση του "Tommy" έκανε πρεμιέρα στο Θέατρο του Μπρόντγουεϊ, συνεχίζοντας για δύο χρόνια. Το 1989, είχε ενώσει και πάλι τις δυνάμεις του με τους Ντάλτρι και Έντουιστλ, επανασχηματίζοντας τους The Who, οι οποίοι συνέχισαν να περιοδεύουν ακόμη και μετά τον θάνατο του μπασίστα το 2002.
Το 2000, κυκλοφόρησε την εξαπλή συλλογή "Lifehouse Chronicles", την εγκατελειμένη προσπάθεια της ροκ-όπερας "Lifehouse" από τις αρχές της δεκαετίας του '70. Το 2006, οι Who κυκλοφόρησαν τον πρώτο τους δίσκο μετά από 24 χρόνια με τίτλο "Endless Wire" και την επόμενη χρονιά ντεμπουτάρισε η ροκ-όπερα "The Boy Who Heard Music". Οι The Who εμφανίστηκαν στο Super Bowl του 2010 και δύο χρόνια αργότερα περιόδευσαν παίζοντας το άλμπουμ "Quadrophenia".

Προσωπική ζωή

Ο Τάουνσεντ ήταν παντρεμένος για 32 χρόνια με την Κάρεν Άστλεϊ, κόρη του συνθέτη Τεντ Άστλεϊ. Μαζί, έχουν τρία παιδιά, τον Τζόζεφ, την Αμίντα και την Έμα Τάουνσεντ. Το ζευγάρι πήρε διαζύγιο το 2000, έχοντας χωρίσει έξι χρόνια νωρίτερα. Από το 1996 και έπειτα, ο Τάουνσεντ διατηρεί σχέση με την τραγουδίστρια Ρέιτσελ Φούλερ.
Τέλλος Άγρας (ποιητής)

Βιογραφικά στοιχεία

Ο Τέλλος Άγρας γεννήθηκε στην Καλαμπάκα, όπου υπηρετούσε τότε ως σχολάρχης ο πατέρας του Γεώργιος Ιωάννου. Η μητέρα του λεγόταν Ειρήνη Βλάχου, ενώ ο μικρότερος αδερφός του Χρήστος. Το 1899 όλη η οικογένειά του μετακόμισε στην Αθήνα και από εκεί το 1906 στο Λαύριο, όπου ο ποιητής τελείωσε το Δημοτικό και το Ελληνικό Σχολείο. Το 1916 αποφοίτησε από το Γυμνάσιο και γράφτηκε στη Νομική Σχολή του Πανεπιστημίου Αθηνών, απ' όπου έλαβε το πτυχίο του το 1923. Το 1924 εργάστηκε στο Υπουργείο Γεωργίας και Τουρισμού. Το 1927 διορίστηκε στην Εθνική Βιβλιοθήκη, θέση στην οποία παρέμεινε έως το θάνατό του.
Μετά τον θάνατο του πατέρα του, το 1938, ο Τέλλος Άγρας μετακόμισε μαζί με τη μητέρα του στην Αθήνα και πιο συγκεκριμένα στην οδό Αγαθουπόλεως, όπου παρέμεινε μέχρι το τέλος της ζωής του. Στη διάρκεια της Γερμανικής Κατοχής χειροτέρεψε η ευαίσθητη κατάσταση της υγείας του. Στις 11 Οκτωβρίου 1944, τραυματίζεται από αδέσποτη σφαίρα των αλληλοσυγκρουόμενων Ταγμάτων Ασφαλείας και του ΕΑΜ στον αστράγαλο, μεταφέρεται στο νοσοκομείο Ευαγγελισμός, όπου τελικά πεθαίνει το Νοέμβριο από σηψαιμία.

Συγγραφική δραστηριότητα

Η συγγραφική δραστηριότητα του Τέλλου Άγρα ξεκίνησε το 1907 όταν αλληλογραφούσε ως συνδρομητής του περιοδικού Η Διάπλασις των Παίδων ενώ από το 1911 άρχισε να γράφει τακτικά πλέον στη στήλη συνεργασίας συνδρομητών του περιοδικού με το ψευδώνυμο Τέλλος Άγρας. Το Μάιο του 1923, όταν δηλαδή τέλειωσε τη Νομική, γράφει στη Διάπλαση των Παίδων το πεζογράφημα «Αποχαιρετισμός». Συνεργάζεται και με άλλα περιοδικά, όπως με τη Λύρα, τον Βωμό, τους Νέους κ.ά.
Το 1918 βραβεύεται στο Σεβαστοπούλειο Διαγωνισμό, ενώ κερδίζει και βραβείο στο διαγωνισμό διηγήματος του περιοδικού Εσπερία στο Λονδίνο.  Το 1921 έδωσε διάλεξη για τον Καβάφη στην αίθουσα του Ελληνικού Ωδείου. Την ίδια χρονιά μεταφράζει τις Στροφές του γαλλόφωνου Έλληνα ποιητή Ζαν Μορεάς (Jean Moreas).
Ο Τέλλος Άγρας έγραψε κυρίως ποίηση και κριτική λογοτεχνίας. Συχνά έγραφε και στο περιοδικό "Νέα Εστία", της οποίας διετέλεσε και αρχισυντάκτης για ένα διάστημα, ενώ δημοσιεύει κείμενά του στα περιοδικά "Ελληνικά Γράμματα", "Νέα Ζωή", "Αλεξανδρινή Τέχνη", "Δελτίο του Εκπαιδευτικού Ομίλου" και σε πολλά άλλα έντυπα καθώς και στη Μεγάλη Ελληνική Εγκυκλοπαίδεια του Πυρσού (1928).
Το 1934 κυκλοφόρησαν Τα βουκολικά και τα εγκώμια, η πρώτη ποιητική του συλλογή και το 1939 η δεύτερη με τίτλο Καθημερινές, που τιμήθηκε το 1940 με το " Α΄Κρατικό Βραβείο Ποίησης".
Ποιήματά του μελοποιήθηκαν από τους: Νένα Βενετσάνου, Ορφέα Περίδη, Νότη Μαυρουδή και Γιάννη Σπανό.
Socket S1

Χαρακτηριστικά

Περιλαμβάνει την υποστήριξη μνήμης δύο καναλιών DDR2 SDRAM, επεξεργαστές με διπλό πυρήνα για λάπτοπ, και την τεχνολογία εικονικοποίησης (αγγλ. virtualization), για να ανταγωνιστεί την σειρά επεξεργαστών Intel Core 2 της Intel.

Ιστορία

Η εφαρμογή του ξεκίνησε με τον επεξεργαστή Turion 64 X2 το 2006.
Η υποδοχή Socket S1 που έχει 638 βελόνες, αντικαθιστά την υποδοχή Socket 754 σε κινητούς προσωπικούς υπολογιστές λάπτοπ.
Ίσως κυκλοφορήσουν μητρικές κάρτες ακόμα και για σταθερούς υπολογιστές γραφείου με την υποδοχή αυτή.
Αποτελεί μέλος της νέας γενεάς σύγχρονων υποδοχών για επεξεργαστές από την AMD, μαζί με την υποδοχή Socket F (για κεντρικούς υπολογιστές) και την υποδοχή Socket AM2 (για σταθερούς υπολογιστές γραφείου).
2888 Χόντγκσον

Φυσικά χαρακτηριστικά

Τα κυρίως φυσικά χαρακτηριστικά του Χόντγκσον είναι άγνωστα. Ο Χόντγκσον περιστρέφεται γύρω από τον εαυτό του μία φορά κάθε 6 ώρες και 54 λεπτά.
2267 Αγκασίζ

Φυσικά χαρακτηριστικά

Τα φυσικά χαρακτηριστικά του Αγκασίζ είναι άγνωστα.
Σύνορα Πάτρας

Τα Σύνορα είναι συνοικία της Πάτρας στο βόρειο τμήμα της. Συνορεύει με τις συνοικίες της Αγιαλεξιώτισσας, Γηροκομείου, Εγλυκάδας και τα Καντριάνικα.
Στην συνοικία βρίσκεται η μικρότερη συνοικία που αποκαλείται Αστυνομικά, αφού δόθηκαν ως αποζημίωση της δεκαετία του 1950 σε πεσόντες αστυνομικούς, το εργοστάσιο του Δούρου - μια από τις σημαντικότερες βιομηχανικές μονάδες του νομού Αχαΐας στην συνοικία της Παγώνας, ενώ συνορεύει ως περιοχή με το Γενικό Νοσοκομείο Πατρών «Ο Άγιος Ανδρέας». Τέλος περιέχει και το 409 Στρατιωτικό Νοσοκομείο, που στεγάζονται η Μαιευτική-Γυναικολογική Κλινική, η Ωτορινολαρυγγολογική Κλινική, η Οφθαλμολογική Κλινική και η Μονάδα Νεογνών του νοσοκομείου Άγιος Ανδρέας καθώς και κλειστό γυμναστήριο μπάσκετ, αλλά και αθλητικό σύλλογο σκάκι και επιτραπέζιας αντισφαίρισης.

Ιστορία

Η ονομασία της κατά μία εκδοχή οφείλεται διότι αποτελούσε το σύνορο όπου έφταναν οι ληστές στα χρόνια της επανάστασης. Η περιοχή τότε ήταν εξοχική. 
Τα Σύνορα οικοδομήθηκαν όταν το 1911-1912 κατασκευάστηκε εκεί στρατόπεδο για το 12ο σύνταγμα πεζικού. Το 1957 μεταφέρθηκε από την Αθήνα το Κ.Ε.Τ.Ε.Σ. (Κέντρο Εκπαιδεύσεως Τεχνικού Ελληνικού Στρατού) όπου το 1973 μετονομάστηκε σε Κ.Ε.ΤΧ. Το στρατόπεδο φέρει το όνομα του αντισυνταγματάρχη πεζικού Ανδρέα Μουζάκη που έπεσε υπέρ της πατρίδος στις 20 Ιουλίου 1974 στην Αμμόχωστο. Πριν την κατασκευή του στρατοπέδου στην περιοχή υπήρχε γέφυρα και διασταύρωση που ένωνε τους δρόμους από την Πάτρα προς το Γηροκομείο και την Εγλυκάδα.
Την δεκαετία του 1920 στην περιοχή εγκαταστάθηκαν πρόσφυγες από την Κωνσταντινούπολη, ενώ σήμερα διοικητικά, ανήκει στο Ανατολικό διαμέρισμα του Δήμου Πατρέων, αλλά αποτελεί και το φυσικό σύνορο του Δήμου, από τον οικισμό της Εγλυκάδος.

Μορφολογία

Μορφολογικά η περιοχή είναι πεδινή, αλλά όσο κινείται ο επισκέπτης πιο ανατολικά οδηγείτε σε ύψωμα, αφού η περιοχή συνορεύει με την περιοχή της Αρόης. Επίσης η περιοχή περιλαμβάνεται στο νέο σχέδιο χάραξης οδικού δικτύου, καθώς στα όριά της με την περιοχή Ταμπάχανα, θα διέρχεται η λεγόμενη μίνι περιμετρική, ενώ έχει και διέξοδο προς την περιμετρική οδό των Πατρών, αλλιώς Ε.Υ.Δ.Ε.-Π.Α.Θ.Ε. για κίνηση προς τον οδικό άξονα, Πατρών-Πύργου, Πατρών-Αθηνών.

Αθλητισμός

Ο Ιστορικός σύλλογος της συνοικίας είναι η ΑΕΚ Πατρών ενώ σπουδαία ομάδα διατηρούσε και το ΚΕΤΕΣ σε πολλά αθλήματα.
Εμμανουήλ Β. Κεφαλογιάννης

Σπουδές και αντιστασιακή δράση

Σπούδασε νομικά στο Πανεπιστήμιο των Αθηνών (πόλη στην οποία άσκησε αργότερα τη δικηγορία) και οικονομικές επιστήμες στην ΑΣΟΕΕ. Κατά τον Ελληνοϊταλικό Πόλεμο πολέμησε στο Μέτωπο και τραυματίστηκε. Στη συνέχεια ανέπτυξε αντιστασιακή δράση στην Κρήτη, για την οποία του απονεμήθηκαν αριστείο Ανδρείας, ο Πολεμικός Σταυρός και το Μετάλλιο Εξαιρέτων Πράξεων.

Πολιτική σταδιοδρομία

Εξελέγη βουλευτής Ηρακλείου με το Λαϊκό Κόμμα το 1950, με την ΕΡΕ το 1956, το 1958, το 1961 και το 1963.
Στη συνέχεια, έγινε ξανά βουλευτής με τη Νέα Δημοκρατία εκλεγείς τα έτη 1974, 1977, 1981 ,  το 1985, τον Ιούνιο και τον Νοέμβριο του 1989, υπηρετώντας στο Κοινοβούλιο ως το 1990. 
Υπηρέτησε ως υφυπουργός Οικισμού στην κυβέρνηση Καραμανλή από το 1958 ως το 1961. Έπειτα ήταν υπουργός Εμπορικής Ναυτιλίας στην τελευταία κυβέρνηση πριν τη χούντα και υφυπουργός Μεταφορών και Επικοινωνιών στην κυβέρνηση εθνικής ενότητας του Καραμανλή (26 Ιουλίου 1974 - 9 Οκτωβρίου 1974)
Αποσύρθηκε από τα κοινά μετά το 1990 και διορίστηκε διοικητής της Αγροτικής Τράπεζας της Ελλάδας, υπηρετώντας από το 1990 ως το 1993.

Οικογένεια

Ήταν παντρεμένος με την Αικατερίνη Καλογήρου και απέκτησαν δύο κόρες.

Θάνατος και κηδεία

Πέθανε στην Αθήνα το 2003 και κηδεύτηκε στις 18 Οκτωβρίου στον Μητροπολιτικό Ναό του Ηρακλείου (στον Άγιο Μηνά).
Νάβις

Βιογραφία

Καταγόταν από την βασιλική οικογένεια των Ευρυποντιδών και ήταν γιος του Δημάρατου. Σύζυγός του ήταν η Αγαπήνα (ή Απήγα ή Απία), ανιψιά του παλαιού τυράννου του Άργους Αριστομάχου, συμμάχου και φίλου του Κλεομένη Γ΄και υιός του ο Αρμένας,ο οποίος αιχμαλωτήστηκε από τον Ρωμαίο Τίτο Φλαμινίνο και πέθανε ως αιχμάλωτος. 
Ο Νάβις αρχικά ήταν επίτροπος του ανήλικου Πέλοπα, γιου του Λυκούργου. Διαδέχθηκε στη θέση αυτή τον επίτροπο Μαχανίδα, που είχε σκοτωθεί σε μάχη από τον Φιλοποίμενα στη Μαντίνεια. Το 206 π.Χ. ο Νάβις παραγκώνισε τον Πέλοπα και κατέλαβε την εξουσία, ανακηρύσσοντας τον εαυτό του βασιλιά, με τη βοήθεια μισθοφορικών στρατευμάτων και αφού πρώτα είχε αντιμετωπιστεί η επίθεση του Φιλοποίμενα . Ο Νάβις αναλαμβάνοντας την εξουσία απελευθέρωσε πολλούς είλωτες και έδωσε πολιτικά δικαιώματα σε περιοίκους, έκανε αναδιανομή της γης και εξόρισε τους πλούσιους ολιγαρχικούς δημεύοντας τις περιουσίες τους.
Σύναψε συμμαχία με τον Φίλιππο Ε΄ της Μακεδονίας ο οποίος του έδωσε σαν δώρο το Άργος. Ο Νάβις παίρνοντας το Άργος επέβαλε και εκεί τα ίδια μέτρα, διώχνοντας τους ολιγαρχικούς και μοιράζοντας την περιουσία τους. Το 196 π.Χ. η Ρώμη, μετά την νίκη της επί του Φιλίππου Ε΄, κήρυξε τον πόλεμο στην Σπάρτη, η οποία είχε μείνει χωρίς συμμάχους και επικήρυξε τον Νάβι. Οι Ρωμαίοι με έναν τεράστιο στρατό των 50.000 ανδρών και με τη βοήθεια πολλών ελληνικών πόλεων, πολιόρκησε αρχικά το Γύθειο, το οποίο παραδόθηκε, και έπειτα πολιόρκησε την ίδια την Σπάρτη. Το 195 π.Χ. τα τείχη της Σπάρτης (που είχαν χτιστεί στις αρχές του 3ου π.Χ. αιώνα) δεν άντεξαν και ο ρωμαϊκός στρατός εισέβαλε σε αυτή. Τότε ο Νάβις ζήτησε σύναψη συμφωνίας με τους Ρωμαίους, οι οποίοι δέχτηκαν, αλλά οι όροι τους ήταν δυσμενείς για τον Νάβι. Τα όρια του κράτους του περιορίστηκαν σε ένα μικρό κομμάτι γύρω από την πόλη, αφού αποσπάστηκαν 24 παραλιακές πόλεις, συγκροτώντας το Κοινό των Ελευθερολακώνων.
Το 192 π.Χ. ο Νάβις προσπάθησε να ανακαταλάβει μερικά από τα εδάφη που είχε χάσει, κάνοντας αρχή από το Γύθειο. Το κατάφερε, αλλά εναντίον του κινήθηκε ο Φιλοποίμην, ο οποίος είχε νικήσει άλλες δυο φορές τον Νάβι σε μάχη: το 201 π.Χ. στη Μεσσηνία και το 200 π.Χ. στην Αρκαδία. Σε αποφασιστική μάχη που έγινε στη δύσβατη περιοχή ανατολικά της οδού Τεγέας-Σπάρτης (ο Ρωμαίος ιστορικός Λίβιος μνημονεύει το όρος Βαρβοσθένη) ο Νάβις συνετρίβη. Ο ίδιος, με τα υπολείμματα του σπαρτιατικού στρατού, κατέφυγε στη Σπάρτη, την οποία είχε φροντίσει να τειχίσει, ενώ ο στρατός της Αχαϊκής Συμπολιτείας λεηλατούσε ανενόχλητος επί ένα μήνα τα περίχωρα της πόλης. Οι Ρωμαίοι επέβαλαν εκεχειρία, αλλά οι έως τότε σύμμαχοί του, οι Αιτωλοί, αποφάσισαν να εγκαταλείψουν τον Νάβι. Τελικά, όχι μόνο τον εγκατείλεψαν, αλλά και τον δολοφόνησαν ύπουλα, στέλνοντας στη Σπάρτη δύναμη χιλίων ιππέων, οι τριάντα από τους οποίους, μυημένοι στο δολοφονικό σχέδιο, επέπεσαν κατά του Νάβι τη στιγμή που επιθεωρούσε τον σπαρτιατικό στρατό και τον σκότωσαν με τις λόγχες και τα σπαθιά τους.
Ευρωπαϊκό Σώμα Αλληλεγγύης

Το Ευρωπαϊκό Σώμα Αλληλεγγύης είναι έργο της Ευρωπαϊκής Ένωσης και έχει στόχο την προώθηση του εθελοντισμού στους νέους πολίτες. Μεταξύ των κρατών μελών καλούνται όσοι νέοι επιθυμούν να λάβουν μέρος και να ταξιδεύσουν κυρίως εντός της Ε.Ε. με σκοπό την παροχή υποστήριξης υπό την μορφή εθελοντισμού πάνω σε διάφορα θέματα. Ταυτόχρονα με την παροχή υπηρεσιών, αποστολή αποτελεί ακόμα η εμπειρία και οι ευκαιρίες στους νέους που επιθυμούν να βοηθήσουν και να αναπτύξουν τις δεξιότητές.

Βασικές λειτουργίες

Μέρος στο σώμα αλληλεγγύης μπορούν να λάβουν νέοι πολίτες της Ε.Ε. και επιπλέον συμβεβλημένες χώρες, ηλικίας 18 έως 30 ετών. Έπειτα από την δημιουργία λογαριασμού στην επίσημη ιστοσελίδα μπορείτε να πληροφορείστε σχετικά με νέες θέσεις εθελοντισμού καθώς και αίτηση συμμετοχής σε αυτές ανά την Ευρώπη. Οι εθελοντές που λαμβάνουν μέρος σε μία δράση δεν αμείβονται για την εργασία τους αλλά, ανάλογα με το πρόγραμμα λαμβάνουν στήριξη για την κάλυψη των εξόδων μετακίνησης, διαμονής, γευμάτων και ιατρικής ασφάλισης, καθώς και ένα μικρό χρηματικό ποσό για την κάλυψη των καθημερινών τους εξόδων.

Κατά την ίδρυση

Το Ευρωπαϊκό Σώμα Αλληλεγγύης έκανε την εμφάνισή του τον Σεπτέμβριο του 2016 από τον πρόεδρο Ζαν-Κλοντ Γιούνκερ κατά την διάρκεια ομιλίας του στην Ευρωπαϊκή Επιτροπή. Σύμφωνα με τον Πρόεδρο Γιούνκερ υπάρχουν στην Ευρώπη πολλοί νέοι με κοινωνικές ευαισθησίες οι οποίοι είναι πρόθυμοι να δείξουν έμπρακτα την αλληλεγγύη τους, συμπληρώνοντας πως η Ευρώπη έχει ανάγκη από αυτή την αλληλεγγύη. Μάλιστα έκφρασε την επιθυμία για την ταχύτερη δυνατή σύσταση της επιτροπής πριν το 2020.
Το Ευρωπαϊκό Σώμα Αλληλεγγύης εγκαινιάστηκε στις 7 Δεκεμβρίου του 2016 και αριθμεί πλέον περισσότερα από 30.000 νέα μέλη. Το Μάρτιο του 2017 άρχισε η αντιστοίχιση με οργανισμούς και έχουν ήδη ξεκινήσει την προσφορά τους 110 εθελοντές.

Προϋπολογισμός

Το μεγαλύτερο μέρος των εξόδων για την κινητικότητα και τη διαμονή στο εξωτερικό θα καλυφθούν από την Ε.Ε. και συγκεκριμένα από τα προγράμματα της "Ευρωπαϊκής Εθελοντικής Υπηρεσίας" και "Εγγυήσεων για τη Νεολαία".
Η Επιτροπή προτείνει να χορηγηθούν 341,5 εκατ. Ευρώ στο Σώμα της Ευρωπαϊκής Αλληλεγγύης για την περίοδο 2018-2020. Στόχος είναι να συμμετάσχουν 100.000 νέοι στο Ευρωπαϊκό Σώμα Αλληλεγγύης έως τα τέλη του 2020.
Τκβαρτσέλι

Ιστορικό

Η εξόρυξη άνθρακα, η οποία ξεκίνησε στην περιοχή το 1935, αυξήθηκε σημαντικά κατά τη διάρκεια του Δευτέρου Παγκοσμίου Πολέμου, ειδικά μετά την απώλεια του Ντονμπάς κατά τη διάρκεια της ναζιστικής εισβολής. Το Τκβαρτσέλι έλαβε καθεστώς πόλης στις 9 Απριλίου 1942.
Κατά τη διάρκεια του πολέμου στην Αμπχαζία (1992-3), το Τκβαρτσέλι άντεξε, μέσω της ρωσικής ανθρωπιστικής και στρατιωτικής βοήθειας, την ταραγμένη πολιορκία από τις γεωργιανές δυνάμεις. Από το 1995, είναι το κέντρο της νεοσυσταθείσας Περιφέρειας Τκβαρτσέλι. Στις 27 Σεπτεμβρίου 2008, ο πρόεδρος Σεργκέι Μπαγκάπς της απένειμε τον τιμητικό τίτλο της Ηρωίδας Πόλης.
Κιουτσούκ Μουσταφά

Ιστορία

Ο Κιουτσούκ Μουσταφά γεννήθηκε το 1408 ή το 1409. Ήταν ο δεύτερος γιος του οθωμανού σουλτάνου Μεχμέτ Α΄. Στα πρώτα χρόνια της Οθωμανικής Αυτοκρατορίας, όλοι οι πρίγκιπες είχαν την υποχρέωση να εργαστούν ως διοικητές σε επαρχίες (σαντζάκια). Οι νεαροί πρίγκιπες συνοδεύονταν από έμπειρους πολιτικούς. Το σαντζάκι του Μουσταφά ήταν το Χαμιδελί (κοντά στην σημερινή Ισπάρτα της Τουρκίας). Μετά τον θάνατο του πατέρα του, το 1421, φοβούμενος για την ζωή του, δραπέτευσε στα μπεϊλίκια του Καραμάν. Στο Καραμάν, ενθαρρύνθηκε από τον οθωμανό πασά Σαραπτάρ Ιλίας, να επαναστατήσει εναντίον του αδερφού του και νέου σουλτάνου, Μουράτ Β΄.

Εξέγερση

Αμέσως μετά την στέψη του, ο Μουράτ Β΄, ασχολήθηκε με τις εξεγέρσεις του θείου του, Μουσταφά Τσελεμπή. Μετά την ήττα και τον θάνατο του Μουσταφά, ο Μουράτ πολιόρκησε την Κωνσταντινούπολης, για να τιμωρήσει τον βυζαντινό αυτοκράτορα, Μανουήλ Β΄ Παλαιολόγο, που υποστήριξε τον Μουσταφά Τσελεμπή. Ο Κιουτσούκ Μουσταφά βρήκε την ευκαιρία να επαναστατήσει. Με την υποστήριξη των στρατευμάτων του Καραμάν, άρχισε να καταλαμβάνει την Ανατολία. Ο Βυζαντινός αυτοκράτορας, βλέποντας την εξέγερση ως ανακούφιση από την πολιορκία, υποστήριξε την επανάσταση. Αν και ηττήθηκε στην Προύσα, τη συμπρωτεύουσα της Οθωμανικής Αυτοκρατορίας, ο Κιουτσούκ Μουσταφά κατέλαβε την Νίκαια, μια άλλη σημαντική πόλη της Ανατολίας.